雲庵和尚舍利贊
作者：釋德洪
朝代：宋

paragraphs: 是身夢境一塵垢，分段苦業所成就。
折旋俯仰誰使之，皆汝一念顛倒想。
若言此身非念倫，云何想中可傳令。
乃知妄想融通趣，如露如幻如雲影。
念清浄則身光明，念雜想則身垢穢。
君看火力初無情，聖凡僞真俱發夢。
雲庵偏得老南道，粹然一出支臨濟。
平生慈悲喜捨力，及樂說辯智慧光。
大願所熏精進幢，上契佛祖超情見。
至妙要非麤不傳，憫世狹劣示小者。
稽首作贊示同學，千載叢林有耿光。